ສປປ ເກົາຫລີ ຂູ່ຍິງລູກສອນໄຟຖະຫລົ່ມ ພື້ນທີ່ໃກ້ເກາະກວມຂອງອາເມລິກາ
ສຳນັກຂ່າວກາງເກົາຫລີ (KCNA) ເປີດເຜີຍວ່າ: ສປປ ເກົາຫລີ ກຳລັງພິຈາລະນາໃຊ້ລູກສອນໄຟໄລຍະກາງໂຈມຕີພື້ນທີ່ໃກ້ກັບສິ່ງປຸກສ້າງທາງທະຫານຂອງອາເມລິກາຢູ່ເກາະກວມ, ພາຍຫລັງປະທານາທິບໍດີ ໂດນັນ ທຣຳ ຂູ່ວ່າຈະຕອບໂຕ້ໂຄງການອາວຸດນິວເຄຼຍຂອງ ສປປ ເກົາຫລີ.
ສປປ ເກົາຫລີ ລະບຸວ່າ: ກຳລັງພິຈາລະນາແຜນປະຕິບັດການຍິງລູກສອນໄຟໄລຍະກາງເຖິງໄລຍະໄກ ຮວາຊອງ-12 ໂຈມຕີພື້ນທີ່ອ້ອມເກາະກວມຢ່າງລະອຽດ ໂດຍຈະມີການສະຫລຸບແຜນ ແລະ ພ້ອມດຳເນີນການທັນທີທີ່ທ່ານ ກິມ ຈອງອິນ ຜູ້ນຳສູງສຸດຂອງ ສປປ ເກົາຫລີ ມີຄຳສັ່ງ.
ກ່ອນໜ້ານີ້, ປະທານາທິບໍດີ ທຣຳ ຜູ້ນຳອາເມລິກາເຕືອນ ສປປ ເກົາຫລີ ວ່າ: ໂຄງການພັດທະນາລູກສອນໄຟຈະຖືກອາເມລິກາຕອບໂຕ້. ໜັງສືພິມວໍຊິງຕັນໂພດລາຍງານໂດຍອ້າງສຳນັກຂ່າວກະຊວງປ້ອງກັນປະເທດອາເມລິກາລະບຸວ່າ: ຕອນນີ້ ສປປ ເກົາຫລີ ມີອາວຸດນິວເຄຼຍພ້ອມສຳລັບສົ່ງລູກສອນໄຟຂ້າມທະວີບແລ້ວ ໂດຍຫລ້າສຸດສາມາດຫລຸດຂະໜາດຫົວຮົບນິວເຄຼຍໄດ້ສຳເລັດ ເຮັດໃຫ້ ສປປ ເກົາຫລີ ສາມາດຍິງລູກສອນໄຟນິວເຄຼຍໄດ້ໄກຍິ່ງຂຶ້ນ.
ນອກຈາກນີ້, ສປປ ເກົາຫລີ ຍັງລະບຸອີກວ່າ: ມາດຕະການຂວ້ຳບາດຄັ້ງໃຫຍ່ຂອງອົງການສະຫະປະຊາຊາດ ຫລື UN ບໍ່ສາມາດຢຸດຢັ້ງໂຄງການພັດທະນາອາວຸດນິວເຄຼຍຢູ່ ສປປ ເກົາຫລີ ໄດ້ ລວມທັງຈະບໍ່ເຈລະຈາ ແລະ ຈະຕອບໂຕ້ອາເມລິກາຢ່າງສາສົມ.